**Radio Nacional de España (RNE)** (norsk oversettelse: *Spanias riksradio*) er Spanias statlige radiokringkaster. Sammen med Televisión Española (TVE) utgjør RNE det spanske kringkastingsselskapet RTVE. Radio Nacional de España driver fem nasjonale radiokanaler og én internasjonal radiokanal. RNE finansieres over det spanske statsbudsjettet, og selskapets radiokanaler er reklamefrie.

Historie
--------

Radio Nacional de España startet sine første sendinger i byen Salamanca 19. januar 1937. Oppstarten skjedde midt under den spanske borgerkrigen (1936–1939), og kanalen ble en viktig brikke i nasjonalistenes krigføring og propagandastrategi. RNEs første radiosender ble levert av Telefunken og var en gave fra Nazi-Tysklands regjering til Francos regjering.

Etter den spanske borgerkrigen fikk RNE enerett på å sende nyheter, noe som også innebar at alle landets radiokanaler var pålagt å videresende RNEs nyhetsbulletiner to ganger daglig. De eneste uavhengige nyhetskildene for spanjoler var spanskspråklige sendinger fra BBC og fransk radio fra Toulouse. I tillegg sendte kanalen *Radio España Independiente* fra Moskva. Kanalen var drevet av spanske kommunister i eksil i den sovjetiske hovedstaden.

I 1940- og 1950-årene var spansk radio preget av enkel teknologi og dårlig kvalitet på sendingene. Internasjonal blokade bremset også den teknologiske utviklingen til spansk radio. I 1955 ble RNE medlem av Den europeiske kringkastingsunion (EBU), noe som satte fart på utviklingen og profesjonaliseringen av spansk radio. I 1960-årene startet de første FM- og stereo-sendingene. I 1964 ble det nasjonal radiosendenett fullført, og RNE nådde ut til hele Spania og deler av kontinentet. I 1965 startet RNE opp sin andre radiokanal RNE 2, i dag kjent som *Radio Clásica*. I 1971 startet RNE opp sin internasjonale radiokanal *Radio Exterior de España.*

Etter general Francos død i 1975 og den påfølgende demokratiseringen av Spania, førte til flere endringer og omstruktureringer av det spanske radiomarkedet. I 1977 var ikke spanske radiokanaler lenger pliktige til å videresende RNEs nyhetsbulletiner, og kanalene fikk lov til å produsere sine egne nyhetsprogrammer. 

Inntil 1975 hadde en rekke radiokanaler utenfor RNE drevet etter godkjennelse fra Franco-regimet. I 1978 ble disse halv-statlige kanalen forent under radionettverket *Radiocadena Española*. Nettverket var en del av RTVE, og i 1988 ble *Radiocadena Española* fusjonert med RNE. De tidligere radiokanalene ble omdannet til *Ràdio 4* (som sender på katalansk) *Radio 5* (som er en 24-timers nyhetskanal).

Kanaltilbud
-----------

RNE har seks hovedradiokanaler:

* **Radio Nacional** (tidligere *Radio 1*) – allmennkanal, debatt, nyheter og radioshow
* **Radio Clásica** (tidligere *Radio 2*) – konserter og klassisk musikk
* **Radio 3** – RNEs ungdomskanal som sender pop, rock, world music, folk og lignende.
* **Ràdio 4** – regionskanal som sender på katalansk
* **Radio 5** – 24-timers nyhetskanal
* **Radio Exterior de España (REE)** (*radio utenfor Spania*)– internasjonal radiokanal på kortbølge, DAB i Spania og via satellitt. Kanalen sender hovedsakelig på spansk, men har enkelte programposter på engelsk, fransk, arabisk, portugisisk og russisk. Sammen med BBC World Service og Vatikanradioen er REE en av største radiokanalene i verden.

Logoer
------

* Radio NacionalRadio Nacional
* Radio ClásicaRadio Clásica
* Radio 3Radio 3
* Ràdio 4Ràdio 4
* Radio 5Radio 5
* Radio Exterior de EspañaRadio Exterior de España

Referanser
----------

1. ↑  «Radio in Spain - National Spanish Radio Stations | don Quijote». *donQuijote* **(engelsk)**. Besøkt 2. desember 2017.
2. 1 2  «RNE: 75 años creciento con los oyentes - RTVE.es». *RTVE.es* **(spansk)**. 18. januar 2012. Besøkt 2. desember 2017.
3. ↑  «75 aniversario de RNE - RTVE.es». *www.rtve.es* **(spansk)**. Besøkt 2. desember 2017.
4. ↑  País, Ediciones El (5. desember 1978). «Radiocadena Española y No-Do se integran en RTVE» [Radiocadena Española og filmavis-arkivet integreres i RTVE]. *EL PAÍS* **(spansk)**. Besøkt 2. desember 2017.
5. ↑  País, Ediciones El (21. juli 1988). «Aprobada la fusión de Radio Nacional de España y Radiocadena Española» [Fusjonen mellom Radio Nacional de España og Radiocadena Española godkjennes]. *EL PAÍS* **(spansk)**. Besøkt 2. desember 2017.
6. ↑  Ross, Christopher; Richardson, Bill; Sangrador-Vegas, Begoña (14. april 2016). *Contemporary Spain* **(engelsk)**. Routledge. ISBN 9781317751649.
7. ↑  «English Language Broadcast - RTVE.es». *RTVE.es* **(spansk)**. 20. oktober 2011. Besøkt 2. desember 2017.

Eksterne lenker
---------------

* Offisielt nettsted Rediger på Wikidata

* (en) Radio Nacional de España – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** ISNI **·** SUDOC **·** BNE **·** Discogs
 |